## Educació destina 600.000 euros per a promocionar el valencià en el professorat de la Comunitat Valenciana a través d’À Punt

*** Es presenten els nous materials en la plataforma d’aprenentatge de llengües d’À Punt finançada per la Conselleria
* Es proporciona material als docents per al disseny d’activitats d’ensenyança-aprenentatge de l’idioma amb diferents nivells**

La Conselleria d’Educació, Cultura, Universitats i Ocupació, a través de la Direcció General d’Ordenació Educativa i Política Lingüística, juntament amb À Punt Media, han presentat els nous materials en la plataforma d’aprenentatge de llengües ‘Apunts de Llengua’. S’oferixen nous continguts de valencià i anglés per al professorat de les diferents etapes educatives.  
   
El director general d’Ordenació Educativa i Política Lingüística, Ignacio Martínez, ha destacat que la Conselleria “ha invertit 600.000 euros per a la creació de continguts digitals en valencià, dirigits a la població infantil i juvenil, així com per al manteniment d’un centre multimèdia en línia per a l’autoaprenentatge del valencià i de l’anglés”.  
   
Ignacio Martínez ha indicat que es tracta d’un recurs educatiu “de molta utilitat per als professors. Ara amb els nous currículums es dona molta importància a l’aprenentatge i competències, i estos materials seran de gran utilitat en eixe àmbit”.  
   
A la presentació també ha assistit el president de la Corporació Valenciana de Mitjans de Comunicació, Miquel Francés, i el director general d’À Punt, Alfred Costa. A més, s’ha comptat amb la presència de professorat de les diferents etapes educatives de centres d’Alacant, València i Castelló.  
   
En esta col·laboració han participat també empreses com Bitban, Bromera, Ambra Projectes Culturals i La Punta de la Llengua.  
   
‘Apunts de Llengua’ és una iniciativa finançada per la Generalitat que es basa, principalment, en proporcionar un material al professorat de les diferents etapes educatives (Primària, Secundària, Batxillerat, Educació de Persones Adultes i Escoles Oficials d’Idiomes) per al disseny d’activitats d’ensenyança-aprenentatge del valencià, amb els nivells de llengua principiant, intermedi i superior. Tot este material es troba disponible en la web [apuntsdellengua.es](https://www.apuntsdellengua.es/), i incorpora com a novetat continguts per a l’aprenentatge d’anglés, vinculat al valencià.  
   
La plataforma, oberta i gratuïta, permet visualitzar vídeos, escoltar àudios, fer activitats autocorrectives, proves diagnòstiques i activitats lúdiques. A més, oferix al professorat de tots els nivells pissarres digitals que permeten fer itineraris i planificar activitats trimestrals.  
   
Esta nova temporada presenta continguts organitzats per etapes educatives, així com els nivells del Marc comú de referència per a les llengües, la qual cosa permet el disseny de situacions d’aprenentatge amb materials audiovisuals reals: píndoles a partir d’una selecció de continguts de ràdio i televisió existents, nous continguts en anglés i jocs diversos.

Fecha: 17/10/2024